Kergejõustik 1960. aasta suveolümpiamängudel
Kergejõustik 1960. aasta suveolümpiamängudel Roomas. Kergejõustikus võisteldi 31. augustist kuni 8. septembrini ja välja jagati 34 komplekti medaleid. Meestel oli kavas 24 ala ja naistel 10. Naistel oli esimest korda olümpiamängudel kavas 800 m jooks. Võistlustel osales 1135 atleeti 75 riigist. Nendel mängudel piirati esimest korda sportlaste osavõttu olümpianormidega. Maksimaalselt võis iga riik normi täitnud sportlastest saata olümpiale kolm sportlast. Riigid kus polnud vastava tasemega kergejõustiklasi, võisid igal alal välja panna ühe sportlase. Kergejõustikuvõistlustel püstitati 8 maailmarekordit, 32 olümpiarekordit ja 117 rahvusrekordit.